Etter å ha gjennomført latinskolen i sin fødeby ble Oskar Andersen Dietz student i 1863 og begynte straks å befatte seg med journalistikk. Han var ivrig opptatt med å opprette sosiale og fedrelandske institusjoner og lag. Han var fra første stund et særdeles interessert medlem av Kristiania Arbeidersamfund, som ble opprettet i 1864 etter initiativ av Eilert Sundt, og han nedla et betydelig arbeid i de første 3 år av dets virksomhet. For øvrig hjalp han på mange måter Eilert Sundt i hans arbeide, blant annet ved opprettelsen av Kristiania Arbeidersamfunds sykekasse.